作者:杜甫
標題:贈王二十四侍禦契四十韻
內容:往往雖相見，飄飄愧此身。不關輕紱冕，俱是避風塵。一別星橋夜，三移斗柄春。敗亡非赤壁，奔走為黃巾。子去何瀟灑，餘藏異隱淪。書成無過雁，衣故有懸鶉。恐懼行裝數，伶俜臥疾頻。曉鶯工迸淚，秋月解傷神。會面嗟黧黑，含淒話苦辛。接輿還入楚，王粲不歸秦。錦裡殘丹灶，花溪得釣綸。消中只自惜，晚起索誰親。伏柱聞周史，乘槎有漢臣。鴛鴻不易狎，龍虎未宜馴。客則掛冠至，交非傾蓋新。由來意氣合，直取性情真。浪跡同生死，無心恥賤貧。偶然存蔗芋，幸各對松筠。粗飯依他日，窮愁怪此辰。女長裁褐穩，男大卷書勻。漰口江如練，蠶崖雪似銀。名園當翠巘，野棹沒青蘋。屢喜王侯宅，時邀江海人。追隨不覺晚，款曲動彌旬。但使芝蘭秀，何煩棟宇鄰。山陽無俗物，鄭驛正留賓。出入並鞍馬，光輝參席珍。重遊先主廟，更曆少城闉。石鏡通幽魄，琴臺隱絳唇。送終惟糞土，結愛獨荊榛。置酒高林下，觀棋積水濱。區區甘累趼，稍稍息勞筋。網聚粘圓鯽，絲繁煮細蓴。長歌敲柳癭，小睡憑藤輪。農月須知課，田家敢忘勤。浮生難去食，良會惜清晨。列國兵戈暗，今王德教淳。要聞除猰貐，休作畫麒麟。洗眼看輕薄，虛懷任屈伸。莫令膠漆地，萬古重雷陳。